[Foto’s] Coligny-betogings: ‘Ek moes magteloos staan en toekyk’Foto: Cobus van Tonder. Betogers het Dinsdag chaos gesaai in Coligny, Noordwes, deur vragmotors en huise aan die brand te steek en winkels te plunder. Cobus van Tonder, bestuurder van TCC Bande en Vervoer, het aan Maroela Media gesê hulle het massiewe skade gely. “Ek was gisteroggend by die werk en het hulle toe gehoor aankom, ek het alles gesluit en huis toe gegaan,” het van Tonder gesê. “Die man van die onderneming oorkant die pad het my gebel en gesê hulle is besig om alles af te brand. Ek het soontoe gery en magteloos by die palissades gestaan en kyk hoe brand hulle my vragmotors af.” Van Tonder het gesê die erf waarop die besigheid geleë is, is 2,8 ha groot. “Daar was ganse en van my kinders se skapies ook daar. Hulle het die diere gejaag, oor hul skouers gegooi en hulle uit die voete gemaak daarmee,” het Van Tonder verduidelik. Drie van sy vragmotors is aan die brand gesteek. “Een smeul steeds. Dié wat hulle nie afgebrand het nie, het hulle by die windskerms en kantvensters uitgegooi. Hulle het my laaigraaf se vensters ook uitgegooi.” Van Tonder sal Woensdagoggend met sy versekeringsmaatskappy begin gesels oor wat alles gesteel of vernietig is. “Sover weet ek van al die skootrekenaars, gelukkig het ek my persoonlike een by my gehad.” Van Tonder het via ander bronne verneem dat die betogers hom teiken omdat hy glo die grond ‘gesteel en onwettig bekom’ het. “Ek het hierdie grond in 2002 op ŉ veiling gekoop,” het Van Tonder gesê. Volgens hom kan hy die betogers aan die ander kant van die spoorlyn hoor skree. “Hier klap ŉ skoot, daar skree ŉ kleintjie.” Hy het gesê die dorp het Woensdag vroegoggend rustig gelyk. Brig. Sabata Mokgwabone, woordvoerder van die polisie, het aan Maroela Media gesê een trekker, drie vragmotors en drie huise in die dorp is Dinsdag afgebrand. “Geen beserings is aangemeld nie. Dit lyk asof daar niemand in die huise was toe dit aan die brand gesteek is nie.”